**EMN:n raportti: Kielteisen turvapaikkapäätöksen saaneiden paluu on haasteellista**

*Hankalimpia ovat palautukset Suomesta suurimpiin turvapaikanhakijamaihin.*

Euroopan muuttoliikeverkoston (EMN) äskettäin julkaiseman raportin mukaan kielteisen turvapaikkapäätöksen saaneiden palauttamiseen Suomesta kotimaihinsa liittyy monia haasteita.

Palautuksia saattavat hankaloittaa palaajalta puuttuvat henkilöllisyysasiakirjat, takkuava viranomaisyhteistyö vastaanottavan maan kanssa sekä palaajan negatiivinen suhtautuminen paluuseen. Etenkin suurimpien turvapaikanhakijamaiden eli Irakin, Somalian ja Afganistanin viranomaiset saattavat kieltäytyä vastaanottamasta henkilöitä, jotka eivät palaa omasta tahdostaan.

− Alkuperä- ja kauttakulkumaiden kanssa tehtävä yhteistyö on keskeistä paluiden toteutumisen kannalta. Viimeaikoina sekä Suomen hallitus että EU ovat satsanneet erityisesti takaisinottoa koskevien sopimusten aikaansaamiseksi. Takaisinottosopimukset ovat keskeinen väline laittoman maahanmuuton torjunnassa, toteaa sisäministeri **Paula Risikko.**

**Suomella on loistava tilaisuus jatkaa hyvää työtä**

Eurooppalaisittain katsottuna Suomeen ei ole muodostunut suurta laittomasti maassa oleskelevien ryhmää. Tutkimuksen mukaan poliisi on suorittanut maasta poistamiset tähän mennessä tehokkaasti. Suomi on myös myöntänyt tilapäisen oleskeluluvan henkilöille, joiden palauttaminen on katsottu mahdottomaksi.

Tilanne saattaa muuttua, sillä heinäkuun 2015 lainsäädäntömuutoksen jälkeen Suomi ei enää myönnä ulkomaalaiselle tilapäistä oleskelulupaa, jos paluu estyy hänestä itsestään johtuvista syistä.

− Suomella on nyt tuhannen taalan paikka jatkaa hyvää työtä, kun palaajamäärät kasvavat. Paluujärjestelmämme vaatii jatkuvaa kehittämistä, jottei yhteiskunnan ulkopuolella elävien ihmisten määrä kasva. Järjestelmän tulee tukea palaajien hyvinvointia heidän kotimaassaan esimerkiksi uudelleenkotouttamiskoulutuksen avulla, toteaa EMN:n Suomen kansallisen raportin laatinut ylitarkastaja **Suvi Tiainen**.

**Reilu palautuspolitiikka on pakottamista järkevämpää**

Vuoden 2016 tammi-syyskuun aikana hieman alle 2 500 turvapaikanhakijaa on peruuttanut hakemuksensa kesken prosessin ja halunnut palata kotimaahansa. Samaan aikaan noin 3 500 turvapaikanhakijaa on palannut kotimaahansa joko peruutettuaan hakemuksensa tai saatuaan kielteisen päätöksen.

− Etenkin pienten maiden, kuten Suomen, kannattaa pyrkiä oikeudenmukaiseen ja reiluun palautuspolitiikkaan yhteistyössä paluumaiden kanssa, sillä pakottaminen johtaa harvoin hyviin tuloksiin, toteaa Hollannissa palautuksia tutkinut professori **Arjen Leerkes** Rotterdamin yliopistosta.

Raportti (EN/FI-kieliversio) on saatavilla osoitteessa: <http://www.emn.fi/files/1425/FINAL_EMN_Returning_rejected_asylum_seekers_EN_FI.pdf>

EMN järjesti Kielteisen päätöksen saaneiden turvapaikanhakijoiden paluu -seminaarin 30. syyskuuta 2016. Lisätietoja aiheesta [www.emn.fi](http://www.emn.fi/ajankohtaista/kutsu_-_emn_kansallinen_seminaari_-_kielteisen_paatoksen_saaneiden_turvapaikanhkaijoiden_paluu_-_30.9.2016.1344.news)

**Lisää tietoa ja median yhteydenotot:**

Ylitarkastaja Jutta Saastamoinen, Euroopan muuttoliikeverkosto, Maahanmuuttovirasto, p. 0295 433 013, s-posti: jutta.saastamoinen@migri.fi

Ylitarkastaja Johanna Väänänen, Euroopan muuttoliikeverkosto, Maahanmuuttovirasto, p. 0295 433 038, s-posti: johanna.vaananen@migri.fi

Mari Kuusinen, OSG Viestintä, p 040 196 4374, mari.kuusinen@osg.fi

|  |
| --- |
| **Mikä on EMN?**Euroopan muuttoliikeverkoston (European Migration Network, EMN) Suomen yhteyspiste toimii Maahanmuuttovirastossa. Vastaavia yhteyspisteitä on kaikissa EU-maissa sekä Norjassa, joka myös osallistuu verkoston toimintaan. Verkoston puheenjohtajana toimii EU:n komissio.Verkoston tehtävänä on tuottaa ajantasaista, puolueetonta, luotettavaa ja vertailukelpoista tietoa maahanmuutto- ja turvapaikka-asioista politiikan suunnittelun tukemiseksi Euroopan unionissa. Tietoa jaetaan poliitikkojen ja viranomaisten lisäksi myös yleisölle.Keskeistä EMN:n tuottamaa tietoa ovat vuosittaiset raportit maahanmuuttopolitiikan kehityksestä EU-jäsenmaissa ja -elimissä sekä erilaiset teematutkimukset ajankohtaisista muuttoliikeaiheista.Suomen omat EMN-verkkosivut löytyvät osoitteesta: [www.emn.fi](http://www.emn.fi/). |